
Parlamentul  României

Camera Deputaţilor

Comisia pentru muncă şi protecţie socială











Nr.27/340










22 iunie 2006
R A P O R T

asupra propunerii legislative pentru modificarea şi completarea Decret-lege nr.118/1990 privind acordarea unor drepturi persoanelor persecutate din motive politice de dictatura instaurată cu începere de la 6 martie 1945, precum şi celor deportate în străinătate ori constituite ca prizonieri
1. În conformitate cu prevederile art.95 din Regulamentul Camerei Deputaţilor, republicat, Comisia pentru muncă şi protecţie socială a fost sesizată în fond, în procedură obişnuită, în vederea examinării şi întocmirii raportului, cu propunerea legislativă pentru modificarea şi completarea Decret-lege nr.118/1990 privind acordarea unor drepturi persoanelor persecutate din motive politice de dictatura instaurată cu începere de la 6 martie 1945, precum şi celor deportate în străinătate ori constituite ca prizonieri, trimisă cu adresa nr. Pl.x 415 din 2 mai 2006.
La întocmirea prezentului raport Comisia a avut în vedere avizele:

· Consiliului Legislativ (nr.1934/28.12.2005 - favorabil)

· Consiliului Economic şi Social (nr.74/11.01.2006 - negativ)
· Comisiei pentru drepturile omului, culte şi problemele minorităţilor naţionale (nr.25/419/19.05.2006 - negativ)

· Comisiei juridice, de disciplină şi imunităţi (nr.31/627/24.05.2006 - negativ)
· Comisiei pentru buget, finanţe şi bănci (nr.333/24.05.2006 - negativ)
precum şi punctul de vedere al Guvernului (nr.569/14.02.2006 - negativ).
Propunerea legislativă are ca obiect de reglementare modificarea Decretului-Lege nr.118/1990 privind acordarea unor drepturi persoanelor persecutate din motive politice de dictatura instaurată cu începere de la 6 martie 1945, precum şi  celor deportate în străinătate ori constituite în prizonieri, republicat, cu modificările şi completările ulterioare, în sensul actualizării cuantumului indemnizaţiilor lunare pe care le primesc persoanele persecutate din motive politice, precum şi cele deportate în străinătate ori constituite în prizonieri.
Comisia propune Plenului Camerei Deputaţilor respingerea iniţiativei legislative din următoarele considerente:

a) nu este precizată sursa de finanţare, fapt ce contravine dispoziţiilor art.138 alin.(5) din Constituţia României, revizuită.

b) din analiza fişei financiare întocmite de Ministerul Muncii, Solidarităţii Sociale şi Familiei, rezultă că necesarul de fonduri estimat pe anul 2006 (121.238,2 mii lei) ar conduce la dublarea fondurilor alocate în prezent, fapt ce ar determina creşterea deficitului bugetar.
2. Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată. 

3. La dezbaterea propunerii legislative au participat, în conformitate cu prevederile art.55 din Regulamentul Camerei Deputaţilor, republicat:

a) din partea Guvernului: d-l Cătălin Dănilă – Secretar de Stat, Ministerul Muncii, Solidarităţii Sociale şi Familiei
b) invitat: d-na Cecilia Sebe – expert, Ministerul Muncii, Solidarităţii Sociale şi Familiei.
4. La lucrările comisiei au fost prezenţi 16 deputaţi, din totalul de 19 membri ai comisiei.

Raportul comisiei a fost adoptat cu unanimitate de voturi.

5. Propunerea legislativă a fost respinsă de Senat în şedinţa din 26 aprilie 2006.
6. Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat. 


În urma dezbaterii în şedinţa din 20 iunie 2006, Comisia propune respingerea propunerii legislative.

